c: text/html

text:
1:1 Ilizwi likaYehova elafika kuYoweli, unyana kaPetuweli.
1:2 Yivani oku, nina madoda makhulu, nibeke iindlebe, nonke bemi belizwe; kwakha kwakho na oku ngemihla yenu, nangemihla yooyihlo?
1:3 Kuxeleni koonyana benu, oonyana benu bakuxele koonyana babo, oonyana babo bakuxele kwisizukulwana esisemva kwabo.
1:4 Okushiywe ngumqikela kudliwe yinkumbi, okushiywe yinkumbi kudliwe ngumkhothululi, okushiywe ngumkhothululi kudliwe ngumnqunquthi.
1:5 Vukani, manxila, nilile; bhombolozani, nonke baseli bewayini, ngenxa yencindi yewayini; kuba inqunyulwe emlonyeni wenu.
1:6 Kuba ezweni lakowethu kunyuke uhlanga olunamandla, olungenakubalwa; amazinyo alo ngamazinyo engonyama, nawemihlathi alo ngawengonyamakazi.
1:7 Luwubhuqile umdiliya wam, lwawuvikiva umkhiwane wam; luwuchuhe kwathi tu, lwawulahla; amasebe awo asuka aba mhlophe.
1:8 Bhomboloza njengentombi ebhinqe ezirhwexayo, ngenxa yendoda yobutsha bayo.
1:9 Unqamkile endlwini kaYehova umnikelo wokudla nothululwayo; benza isijwili ababingeleli, abalungiseleli bakaYehova.
1:10 Abhuqiwe amasimi, umhlaba wenza isijwili; kuba ibhuqiwe ingqolowa, itshile iwayini entsha, ioli yomile.
1:11 Danani, balimi; bhombolozani, basebenzi bezidiliya, ngenxa yengqolowa nangenxa yerhasi; kuba lutshabalele uvuno lwamasimi.
1:12 Umdiliya utshile, umkhiwane untshwenyile, nomrharnate, kwanamasundu nemiapile; yonke imithi yasendle yomile; ewe, iphelile imihlali, imkile koonyana babantu.
1:13 Bhinqani ezirhwexayo, nimbambazele, babingeleli; bhombolozani, balungiseleli besibingelelo; yizani, lalani ngezirhwexayo bonke ubusuku, balungiseleli boThixo wam; kuba indlu yoThixo wam ivinjiwe umnikelo wokudla nothululwayo.
1:14 Ngcwalisani uzilo, memani ingqungquthela, hlanganisani amadoda amakhulu, bonke abemi belizwe, beze endlwini kaYehova uThixo wenu, nikhale kuYehova.
1:15 Hayi ke, le mini! Kuba isondele imini kaYehova, ivela njengembuqo kuSomandla.
1:16 Akunqumke phambi kwamehlo ethu na ukudla, imivuyo nemigcobo endlwini yoThixo wethu?
1:17 Zibolile iinkozo phantsi kwamagada azo, bachithakele oovimba, athi bhuma amaqonga, kuba itshile ingqolowa.
1:18 Hayi, ukuncwina kwempahla enkulu! Ikhohliwe imihlambi yeenkomo, kuba ingenatyani; nemihlambi yempahla emfutshane ibandezelekile.
1:19 Ndikhala kuwe, Yehova; kuba umlilo uwatshisile amakriwa asentlango, nelangatye layirhawula yonke imithi yasendle.
1:20 Kwanempahla enkulu yasendle itsalela kuwe; kuba itshile imijelo yamanzi, umlilo wawatshisa amakriwa asentlango.
2:1 Vuthelani isigodlo eZiyon, nihlabe umkhosi entabeni yam engcwele. Mabagungqe bonke abemi belizwe, ngokuba isiza imini kaYehova, kuba isondele:
2:2 imini enobumnyama nesithokothoko, imini enamafu, enamafu amnyama, anjengokuthi qhiphu kokusa phezu kweentaba; abantu abaninzi, abanamandla; akuzanga kube nje naphakade, emva kwabo akusayi kuza kubuye kube nje, kude kuse eminyakeni yezizukulwana ngezizukulwana.
2:3 Phambi kwabo kutshisa umlilo; nasemva kwabo kurhawula ilangatye. Ilizwe linjengomyezo we-Eden phambi kwabo; emva kwabo linjengentlango enkangala, nento esindileyo ayi kubakho kulo.
2:4 Injengokubonakala kwamahashe imbonakalo yabo; njengakhwelwayo, benjenjalo ukubaleka.
2:5 Anjengesithonga seenqwelo zokulwa ezincotsheni zeentaba amagqasi abo; njengesithonga selangatye lomlilo otshisa iindiza; njengabantu abanamandla abakhe uluhlu.
2:6 Ebusweni babo ziyazibhijabhija izizwe; bonke ubuso buba luthuthu.
2:7 Bagidima njengamagorha; banyuka udonga njengamadoda okulwa; bahamba elowo ngendlela yakhe, abaphambaphambi emendweni wabo.
2:8 Abagilani, bahamba elowo ngomendo wakhe; bawa nasezikhalini, bangenzakali.
2:9 Baphithizela emzini; babaleka eludongeni; banyuka ezindlwini; bangena ngeefestile njengesela.
2:10 Phambi kwabo uyagungqa umhlaba; liyanyikima izulu. Lisuke laba mnyama ilanga nenyanga, neenkwenkwezi zibufinyezile ubumhlophe bazo.
2:11 UYehova ukhupha izwi lakhe phambi kwempi yakhe; kuba mkhulu kakhulu umkhosi wakhe; kuba unamandla umenzi welizwi lakhe; kuba inkulu imini kaYehova, yoyikeka kunene; ngubani na onokuyinyamezela?
2:12 Nangoku ke, utsho uYehova ukuthi, Buyelani kum ngentliziyo yenu yonke, nangokuzila, nangokulila, nangokumbambazela;
2:13 nikrazule intliziyo yenu, ingabi ziingubo zenu, nibuyele kuYehova uThixo wenu; kuba unobabalo nemfesane, yena uzeka kade umsindo, unenceba enkulu, uyazohlwaya ngenxa yobubi.
2:14 Ngubani na owaziyo? mhlawumbi wobuya azohlwaye, ashiye intsikelelo ngasemva kwakhe, umnikelo wokudla nothululwayo kuYehova uThixo wenu.
2:15 Vuthelani isigodlo eZiyon, ngcwalisani uzilo, memani ingqungquthela.
2:16 Hlanganisani abantu, ngcwalisani ibandla, buthani amadoda amakhulu, hlanganisani iintsapho nabanyayo emabeleni; makaphume umyeni egumbini lakhe, umtshakazi esililini sakhe.
2:17 Mabalile ababingeleli, abalungiseleli bakaYehova, phakathi kwevaranda nesibingelelo, bathi, Yiba nenceba, Yehova, ebantwini bakho, ungalinikeli ilifa lakho ekungcikivweni, ukuba iintlanga zizekelise ngabo, yini na ukuba kuthiwe ezizweni, Uphi na uThixo wabo?
2:18 Waba nobukhwele ke uYehova ngelizwe lakhe, waba nofefe ngabantu bakhe.
2:19 Waphendula uYehova, wathi ebantwini bakhe, Yabonani, ndinithumela ingqolowa, newayini entsha, neoli, eniya kwaneliswa yiyo; ndingabi saninikela ukuba nibe sisingcikivo ezintlangeni.
2:20 Ndiya kumkhwelelisela kude kuni owasentla, ndimgxothele ezweni elingumqwebedu, enkangala; umphambili wakhe usinge kulwandle lwasempumalanga, umqosheliso wakhe kulwandle lwasentshonalanga, kunyuke ukunuka kwakhe, kunyuke ukubola kwakhe, kuba eziphakamisile ukwenza izinto ezinkulu.
2:21 Musa ukoyika, hlabathi, gcoba uvuye; kuba uYehova wenza izinto ezinkulu.
2:22 Musani ukoyika, mpahla inkulu yasendle; kuba amakriwa asentlango aphuma uhlaza; kuba umthi uxakatha isiqhamo sawo, umkhiwane nomdiliya unika amandla awo.
2:23 Nani, nyana baseZiyon, gcobani nivuye kuYehova uThixo wenu; kuba uninika umyaleli wokuba kubekho ubulungisa, anihlisele umvumbi, imvula ethambisayo nemvula evuthisayo ekuqaleni.
2:24 Zozala izanda yingqolowa, iphalale yiwayini entsha nayioli imikhombe yokukhongozela.
2:25 Ndonibuyiselela okweminyaka eyadliwa yinkumbi, nangumkhothululi, nangumqikela, nangumnqunquthi, impi yam enkulu endayithumelayo phakathi kwenu.
2:26 Niya kudla nidlile, nihluthe, nilidumise igama likaYehova uThixo wenu, oniphethe ngokubalulekileyo; bangadani abantu bam naphakade;
2:27 nazi ukuba ndiphakathi kwamaSirayeli; ukuba mna Yehova ndinguThixo wenu, akukho wumbi; bangadani abantu bam naphakade.
2:28 Kuya kuthi emveni kokuba njalo, ndithulule uMoya wam phezu kwenyama yonke, baprofete oonyana benu neentombi zenu; amadoda enu amakhulu aphuphe amaphupha, amadodana enu abone imibono.
2:29 Kwanaphezu kwabakhonzi naphezu kwabakhonzazana ndothulula uMoya wam ngaloo mihla.
2:30 Ndiya kwenza izimanga ezulwini nasehlabathini, igazi nomlilo nemiqulu yomsi.
2:31 Ilanga liya kusuka libe mnyama, nenyanga ibe ligazi, phambi kokuba ifike imini kaYehova, leyo inkulu yoyikekayo.
2:32 Bothi bonke abasukuba benqula igama likaYehova, basinde; kuba entabeni yaseZiyon naseYerusalem kuya kubakho abasindileyo, njengoko watshoyo uYehova; naphakathi kwabaseleyo kubekho awobabiza uYehova.
3:1 Ngokuba, yabonani, ngayo loo mihla, nangalo elo xesha, ndiya kukubuyisa ngalo ukuthinjwa kukaYuda neYerusalem,
3:2 ndozibutha zonke iintlanga, ndizihlisele entilini yakwaYoshafati; ndimangalelane nazo khona ngenxa yabantu bam, ilifa lam amaSirayeli, ezibathe saa ezintlangeni, zalaba ilizwe lam.
3:3 Abantu bam zibenzele amaqashiso, zavuza ihenyukazi ngenkwenkwe; zathengisa ngentombi ngewayini, zasela.
3:4 Kananjalo niya kundenza ntoni na nina, Tire, nawe, Tsidon, nani, mida yonke yamaFilisti? Niya kundibuyekeza impatho yam na? Niya kundenza ntoni na? Kwakamsinya, ngokukhawulezayo, ndiya kukubuyisela ukuphatha kwenu entlokweni yenu.
3:5 Ekubeni nithabathe isilivere yam negolide yam, izinto zamezintle ezinqwenelekayo, nazisa etempileni yenu;
3:6 nathengisa ngoonyana bakaYuda nangoonyana baseYerusalem koonyana bakaYavan, ukuze nibakhwelelisele kude emdeni wabo;
3:7 yabonani, ndiyabaxhoxha endaweni enathengisa ngabo kuyo, ndikubuyisele ukuphatha kwenu entlokweni yenu.
3:8 Ndothengisa ngoonyana benu nangeentombi zenu esandleni soonyana bakaYuda, bathengise ngabo kumaShebha, kuhlanga olukude; kuba uthethile uYehova.
3:9 Memezani oku ezintlangeni, ngcwalisani imfazwe; xhoxhani amagorha; makafike enyuke onke amadoda okulwa.
3:10 Khandani amakhuba enu abe ngamakrele, nezitshetshe zenu zemidiliya zibe zizikhali;
3:11 oswele amandla makathi, Ndiligorha. Khawulezani nize, nonke zintlanga zangeenxa zonke, nibuthelane; wahlisele khona amagorha akho, Yehova.
3:12 Mazixhoxhwe zinyuke iintlanga, ziye entilini yakwaYoshafati; ngokuba ndiya kuhlala phantsi khona, ukuze ndizigwebe zonke iintlanga zangeenxa zonke.
3:13 Fakani irhengqa, kuba ukudla kuvuthiwe; yizani nixovule, ngokuba isixovulelo sewayini sizele, iyaphalala imikhombe yokukhongozela; kuba bukhulu ububi bazo.
3:14 Yimbuthumbuthu, yimbuthumbuthu entilini yesigqibo! Kuba isondele imini kaYehova entilini yesigqibo.
3:15 Ilanga nenyanga zenziwe mnyama, iinkwenkwezi zikufinyezile ukukhanya kwazo.
3:16 UYehova ubharhula eZiyon, ukhupha ilizwi lakhe eYerusalem, linyikime izulu nehlabathi; ke uYehova ulihlathi kubantu bakhe, uligwiba koonyana bakaSirayeli.
3:17 Niya kwazi ke ukuba mna Yehova ndinguThixo wenu, ohleli eZiyon, entabeni yam engcwele; iYerusalem yoba ngcwele, abasemzini bangabi sacanda phakathi kwayo.
3:18 Kuya kuthi ngaloo mini, iintaba zivuze incindi yeediliya, iinduli ziphalale amasi, imijelo yonke yakwaYuda iphalale amanzi; kuphume umthombo endlwini kaYehova, useze isihlambo semingampunzi.
3:19 IYiputa kuya kuba senkangala, nelakwaEdom libe yintlango esenkangala, ngenxa yokugonyamela kwabo oonyana bakaYuda, ekubeni bephalaze igazi elimsulwa ezweni labo.
3:20 Ke uYuda uya kumiwa ngonaphakade, iYerusalem imiwe kwizizukulwana ngezizukulwana.
3:21 Ndiya kulisula igazi labo endandingalisulanga; ngokuba uYehova uhleli eZiyon.

robotstxt: allowed

filter: keep


text:
Chapter 3
1 Wathi uYehova kum, Phinda, uye uthande umfazi, ethandwa nguwabo, ekrexeza; njengoko uYehova abathandayo oonyana bakaSirayeli, bebheka thixweni bambi nje, bethanda izicumba zeerasintyisi.
2 Ndamthenga wangowam ngeshumi elinesihlanu lesilivere, nehomere yerhasi, neleteke yerhasi.
3 Ndathi kuye, Uze uhlalele mna imihla emininzi, ungahenyuzi, ungabi wandoda yimbi; nam ndenjenjalo kuwe.
4 Ngokuba oonyana bakaSirayeli baya kuhlala imihla emininzi bengenakumkani, bengenamthetheli, bengenambingelelo, bengenasimiso samatye, bengenaefodi namilonde-khaya.
5 Emveni koko baya kubuya oonyana bakaSirayeli, bamquqele uYehova uThixo wabo, noDavide ukumkani wabo; baye benkwantya kuYehova, nasekulungeni kwakhe ekupheleni kwemihla.


text:
Incwadi Yonyaka YamaNgqina KaYehova Ka-2017
Funda ngomsebenzi wamaNgqina KaYehova kwilizwe laseGeorgia nasehlabathini lonke.
Ileta Evela KwiQumrhu Elilawulayo—2017
Babonisa uthando noxabiso lwabo ngamaNgqina KaYehova ehlabathini lonke.
Ukuwubeka Kwindawo Yokuqala Umsebenzi Wokushumayela Owenziwa Ehlabathini Lonke
Abazalwana ababekade beseBheteli baye baqhelana njani nokuba sentsimini?
“Abekho Abamelwane Abanjengani”
NgoMeyi 7 nange-8, 2016, kwabakho umboniso weBhayibhile eBrooklyn Heights, eNew York owanikela ubungqina kubamelwane beBhetele eBrooklyn.
Intlanganiso Entsha Yobomi BamaKristu Nomsebenzi Wokushumayela
NgoJanuwari 2016, kuye kwenziwa utshintsho ehlabathini lonke kwiintlanganiso zebandla zaphakathi evekini.
IJW Broadcasting ‘Iyasomeleza Ize Isihlaziye!’
IJW Broadcasting yaqala ukubakho ngo- 2014 ibe ngoku ibukelwa ngabantu beelwimi eziyi-90. Kukhona abukhotshoyo abantu?
Kunikezelwa Amasebe
Ukunikezelwa kwezakhiso eArmenia naseKyrgyzstan bekuwavuyisa amaNgqina asekuhlaleni.
Ingxelo Yezomthetho Ka-2016
Ziziphi ingxaki zomthetho ahlangene nazo amaNgqina ngo-2016?
Amagqabantshintshi
—Iindaba Ezivela Ehlabathini Lonke
Amagqabantshintshi ngoko bekusenziwa ngamaNgqina KaYehova eJamani, eBelize, eBurundi, eNepal, eItaly, eArgentina, eUganda, eCongo (Kinshasa), nasePapua New Guinea.
EAfrika
Funda amava abantu neembalasane zomsebenzi owenziwa ngamaNgqina KaYehova eGhana, eGuinea-Bissau, eLiberia, eMalawi, eTogo naseSierra Leone.
Amazwe AseMerika
Amava aseBrazil, eHaiti, eMexico, eMerika naseVenezuela.
EAsia NakuMbindi Mpuma
Iimbalasane zaseHong Kong, eMongolia, kwiiPhilippines naseSri Lanka.
EYurophu
Funda ngamava aseAzerbaijan, eBritani, eBulgaria, eGeorgia, eDenmark, eHungary, eNorway naseUkraine.
EOceania
Iimbalasane namava aseOstreliya, eGuam, eNew Caledonia, ePapua New Guinea naseTimor-Leste.
Amagqabantshintshi ngeGeorgia
Nanga amabal’ engwe ngeli lizwe, abantu, inkcubeko, nolwimi lweli lizwe likuLwandle Olumnyama.
Abantu Bokuqala Ukufuna Inyaniso
Abantu abanoxabiso abafumana inyaniso kwenye indawo baya eGeorgia baza basasaza isigidimi seBhayibhile.
Iintlanganiso Zinceda Bonke Bakhule Elukholweni
Iintlanganiso zamaKristu neencwadi zolwimi lwesiGeorgia zisibeke njani isiseko sekamva?
Ndandifuna Ukutshintsha
Emva kokugqiba inkonzo yakhe yasemkhosini, uDavit Samkharadze wathandaza ecela uYehova amncede aphucule. Ngemini elandelayo, wadibana namaNgqina KaYehova.
Ukulindela Ulwalathiso LukaYehova
UTamazi Biblaia wafuna uncedo lukaYehova ngaphambi kokuba afudukele kwenye idolophu waza walufumana.
“KuThixo Zonke Izinto Zinako Ukwenzeka”
Xa wanceda elinye iNgqina ekuprinteni iincwadi zeBhayibhile ngesiGeorgia, uNatela wayejongene nemeko enzima.
IBhayibhile YesiGeorgia
Imibhalo-ngqangi yeBhayibhile yesiGeorgia Esidala yabakho kwaphakathi kwinkulungwane yesihlanu C.E okanye ngaphambi koko.
“UThixo Wakhulisa.”
—1 Kor. 3:6.
AmaNgqina anandipha ulwando emva kokuzimela kweGeorgia.
Abadala Baqeqesha Abanye
Emva kokuwa kolawulo lwamaKomanisi, amaNgqina alungiselela njani ukuba kubekho iintlanganiso, iindibano, nokuguqulelwa kweencwadi zeBhayibhile?
Umyeni Wam Wayengayibeki Phantsi!
UBadri Kopaliani wayenomdla wokufunda iBhayibhile yakhe entsha, wade wathatha iintsuku emsebenzini ukuze ayifunde yonke.
Beniphi Kude Kube Ngoku?
Kungaphelanga nonyaka, uArtur Gerekhelia wafudukela kwindawo eyayidinga abashumayeli bobuKumkani.
Ndandivakalelwa Kukuba Ndiphumelele
Waye lilungu eliphakamileyo leqela lamaKomanisi eGeorgia, uMadona Kankia wagqiba ekubeni atshintshe ubomi bakhe.
Uthando LwamaKristu Okwenene Aluze Lutshitshe
Ebudeni bemfazwe eAbkhazia, uIgor Ochigava noGizo Narmania banceda amanye amaNgqina ngokuwaxhasa ngokoqobo naselukholweni.
Ndazibonela Ngawam Amehlo Oko Kuthethwa YiBhayibhile!
Nangona wayengawathandi ncam amaNgqina KaYehova, uPepo wenza oko umama wakhe wamxelela kona: “Hamba uyokuzivela ngokwakho oko akufundisayo.”
Iintsikelelo “Ngexesha Elilungileyo Nangexesha Lenkathazo.”
—2 Tim. 4:2.
Kubekho ulwando kubavakalisi, kodwa kwavela intshutshiso kwindawo engaqhelekanga.
Abazange Boyike Ngokoyikiswa
Bathini abantu ngokutshutshiswa kwamaNgqina KaYehova eGeorgia?
“Lilo Elo Ilifa Labakhonzi BakaYehova.”
—Isa. 54:17.
UYehova uyabasikelela abavakalisi abenza unako nako wokwandisa ubulungiseleli babo.
Bamkhumbula UMdali Wabo Ozukileyo
Umvakalisi omnye kwabathathu eGeorgia uneminyaka eyi-25 okanye ngaphantsi.
AmaKurd Amkela Inyaniso
Abantu aboyika uThixo bavuyela ukuva inyaniso ngolwimi lwabo.
Uthando Lugqitha Ngaphaya Kwemida Yabantu
Oomakhulu ababini balubona uthando lwabazalwana.
Kwiminyaka Elikhulu Edlulileyo Ngo-1917
KuBafundi BeBhayibhile abaninzi, u-1917 yayingunyaka wokuvavanywa nokuhluzwa. Nakuba kwakunzima, abakhonzi bakaThixo baqhubeka besebenza ukuze bahambisele phambili izilangazelelo zoBukumkani.
Isimbuku Sango-2016
Le ngxelo yonyaka ibonisa oko kwenzwe ngamangzina kaYehova ngo-2016.
Ingxelo Yonyaka Wenkonzo Ka-2016 YamaNgqina KaYehova Ehlabathini Lonke
Iquka amalungu, amasebe, amazwe, abebeze esikhumbuzweni, nokunye.


text:
OKUFUNDISWA YIBHAYIBHILE
Iingelosi
Iingelosi kukhe kuthethwe ngazo ezincwadini, zibe kwimifanekiso nakwiimuvi. Kodwa ngoobani iingelosi, ibe uyintoni umsebenzi wazo?
Ngoobani iingelosi?
OKUFUNDISWA YIBHAYIBHILE
Ngaphambi kokuba uThixo adale izinto ezibonakalayo nabantu bokuqala, wayesele enze izidalwa eziphakamileyo nezikrelekrele. Zinamandla ngaphezu kwabantu, ibe zihlala kwindawo ahlala kuyo uThixo, engafikelelekiyo nengabonwayo ngabantu. (Yobhi 38:4, 7) IBhayibhile izibiza ezi zidalwa ngokuthi ‘ngoomoya okanye iingelosi.’
Zingaphi iingelosi? Linani elikhulu kakhulu. Iingelosi ezijikeleze itrone kaThixo ‘zingamashumi amawaka aphindwe ngamashumi amawaka.’ (ISityhilelo 5:11) Ngamany’ amazwi, sinokuthi iingelosi zingamakhulu ezigidi!
‘Ndabona iingelosi ezininzi ezijikeleze itrone. Inani lazo lalingamashumi amawaka aphindwe ngamashumi amawaka namawaka amawaka.’
—ISityhilelo 5:11.
Zazisenza ntoni iingelosi kudala?
OKUFUNDISWA YIBHAYIBHILE
Iingelosi zazisiba zizithethi zikaThixo okanye abathunywa. * Zikwaboniswa eBhayibhileni ziphumeza imisebenzi kaThixo emangalisayo. UThixo wathumela ingelosi ukuba isikelele uAbraham, imnqande nasekunikeleni ngonyana wakhe uIsake. (Genesis 22:11-18) UMoses wabona ingelosi iphakathi kwetyholo elivuthayo, imphathele umyalezo owawuza kutshintsha ubomi. (Eksodus 3:1, 2) Xa umprofeti uDaniyeli waphoswa emngxunyeni weengonyama, ‘uThixo wathumela ingelosi yakhe, yayivala imilomo yeengonyama.’
“Kwabonakala ingelosi kaYehova kuye [uMoses] isedangatyeni lomlilo etyholweni elinameva.”
—Eksodus 3:2.
Zenza ntoni iingelosi ngoku?
OKUFUNDISWA YIBHAYIBHILE
Asinakuyazi yonke into eyenziwa ziingelosi namhlanje. Sekunjalo, iBhayibhile ibonisa ukuba nazo zinceda abantu abanyanisekileyo bazi okungakumbi ngoThixo.
UYehova wanika usolusapho uYakobi iphupha elibonisa iingelosi zisenyuka zisehla ‘kwileli’ ephakathi kwezulu nomhlaba. (Genesis 28:10-12) Elo phupha inoba labangela ukuba uYakobi aqonde oko sikuqondayo nathi namhlanje, ukuba uYehova uThixo uthumela iingelosi zize emhlabeni ukuze zincede abantu abanyanisekileyo abadinga uncedo.
‘Wabona ileli imiswe emhlabeni, umphezulu wayo ufikelela emazulwini; yaye iingelosi zikaThixo zazinyuka zisihla kuyo.”
—Genesis 28:12.
^ isiqe. 6 IBhayibhile ibonisa ukuba abanye boomoya bavukela ulawulo lukaThixo, ibe ezi ngelosi zingendawo izibiza ngokuba ‘ziidemon.’
^ isiqe. 11 Igama lesiHebhere nelesiGrike elisetyenziswe eBhayibhileni elithi “ingelosi,” lithetha “umthunywa.”


text:
Chapter 2
1 Vuthelani isigodlo eZiyon, nihlabe umkhosi entabeni yam engcwele. Mabagungqe bonke abemi belizwe, ngokuba isiza imini kaYehova, kuba isondele:
2 imini enobumnyama nesithokothoko, imini enamafu, enamafu amnyama, anjengokuthi qhiphu kokusa phezu kweentaba; abantu abaninzi, abanamandla; akuzanga kube nje naphakade, emva kwabo akusayi kuza kubuye kube nje, kude kuse eminyakeni yezizukulwana ngezizukulwana.
3 Phambi kwabo kutshisa umlilo; nasemva kwabo kurhawula ilangatye. Ilizwe linjengomyezo we-Eden phambi kwabo; emva kwabo linjengentlango enkangala, nento esindileyo ayi kubakho kulo.
4 Injengokubonakala kwamahashe imbonakalo yabo; njengakhwelwayo, benjenjalo ukubaleka.
5 Anjengesithonga seenqwelo zokulwa ezincotsheni zeentaba amagqasi abo; njengesithonga selangatye lomlilo otshisa iindiza; njengabantu abanamandla abakhe uluhlu.
6 Ebusweni babo ziyazibhijabhija izizwe; bonke ubuso buba luthuthu.
7 Bagidima njengamagorha; banyuka udonga njengamadoda okulwa; bahamba elowo ngendlela yakhe, abaphambaphambi emendweni wabo.
8 Abagilani, bahamba elowo ngomendo wakhe; bawa nasezikhalini, bangenzakali.
9 Baphithizela emzini; babaleka eludongeni; banyuka ezindlwini; bangena ngeefestile njengesela.
10 Phambi kwabo uyagungqa umhlaba; liyanyikima izulu. Lisuke laba mnyama ilanga nenyanga, neenkwenkwezi zibufinyezile ubumhlophe bazo.
11 UYehova ukhupha izwi lakhe phambi kwempi yakhe; kuba mkhulu kakhulu umkhosi wakhe; kuba unamandla umenzi welizwi lakhe; kuba inkulu imini kaYehova, yoyikeka kunene; ngubani na onokuyinyamezela?
12 Nangoku ke, utsho uYehova ukuthi, Buyelani kum ngentliziyo yenu yonke, nangokuzila, nangokulila, nangokumbambazela;
13 nikrazule intliziyo yenu, ingabi ziingubo zenu, nibuyele kuYehova uThixo wenu; kuba unobabalo nemfesane, yena uzeka kade umsindo, unenceba enkulu, uyazohlwaya ngenxa yobubi.
14 Ngubani na owaziyo? mhlawumbi wobuya azohlwaye, ashiye intsikelelo ngasemva kwakhe, umnikelo wokudla nothululwayo kuYehova uThixo wenu.
15 Vuthelani isigodlo eZiyon, ngcwalisani uzilo, memani ingqungquthela.
16 Hlanganisani abantu, ngcwalisani ibandla, buthani amadoda amakhulu, hlanganisani iintsapho nabanyayo emabeleni; makaphume umyeni egumbini lakhe, umtshakazi esililini sakhe.
17 Mabalile ababingeleli, abalungiseleli bakaYehova, phakathi kwevaranda nesibingelelo, bathi, Yiba nenceba, Yehova, ebantwini bakho, ungalinikeli ilifa lakho ekungcikivweni, ukuba iintlanga zizekelise ngabo, yini na ukuba kuthiwe ezizweni, Uphi na uThixo wabo?
18 Waba nobukhwele ke uYehova ngelizwe lakhe, waba nofefe ngabantu bakhe.
19 Waphendula uYehova, wathi ebantwini bakhe, Yabonani, ndinithumela ingqolowa, newayini entsha, neoli, eniya kwaneliswa yiyo; ndingabi saninikela ukuba nibe sisingcikivo ezintlangeni.
20 Ndiya kumkhwelelisela kude kuni owasentla, ndimgxothele ezweni elingumqwebedu, enkangala; umphambili wakhe usinge kulwandle lwasempumalanga, umqosheliso wakhe kulwandle lwasentshonalanga, kunyuke ukunuka kwakhe, kunyuke ukubola kwakhe, kuba eziphakamisile ukwenza izinto ezinkulu.
21 Musa ukoyika, hlabathi, gcoba uvuye; kuba uYehova wenza izinto ezinkulu.
22 Musani ukoyika, mpahla inkulu yasendle; kuba amakriwa asentlango aphuma uhlaza; kuba umthi uxakatha isiqhamo sawo, umkhiwane nomdiliya unika amandla awo.
23 Nani, nyana baseZiyon, gcobani nivuye kuYehova uThixo wenu; kuba uninika umyaleli wokuba kubekho ubulungisa, anihlisele umvumbi, imvula ethambisayo nemvula evuthisayo ekuqaleni.
24 Zozala izanda yingqolowa, iphalale yiwayini entsha nayioli imikhombe yokukhongozela.
25 Ndonibuyiselela okweminyaka eyadliwa yinkumbi, nangumkhothululi, nangumqikela, nangumnqunquthi, impi yam enkulu endayithumelayo phakathi kwenu.
26 Niya kudla nidlile, nihluthe, nilidumise igama likaYehova uThixo wenu, oniphethe ngokubalulekileyo; bangadani abantu bam naphakade;
27 nazi ukuba ndiphakathi kwamaSirayeli; ukuba mna Yehova ndinguThixo wenu, akukho wumbi; bangadani abantu bam naphakade.
28 Kuya kuthi emveni kokuba njalo, ndithulule uMoya wam phezu kwenyama yonke, baprofete oonyana benu neentombi zenu; amadoda enu amakhulu aphuphe amaphupha, amadodana enu abone imibono.
29 Kwanaphezu kwabakhonzi naphezu kwabakhonzazana ndothulula uMoya wam ngaloo mihla.
30 Ndiya kwenza izimanga ezulwini nasehlabathini, igazi nomlilo nemiqulu yomsi.
31 Ilanga liya kusuka libe mnyama, nenyanga ibe ligazi, phambi kokuba ifike imini kaYehova, leyo inkulu yoyikekayo.
32 Bothi bonke abasukuba benqula igama likaYehova, basinde; kuba entabeni yaseZiyon naseYerusalem kuya kubakho abasindileyo, njengoko watshoyo uYehova; naphakathi kwabaseleyo kubekho awobabiza uYehova.


text:
Ngaba Uza Kuzifaka Entliziyweni Izinto Ezibhaliweyo?
“Ezi zinto . . . zabhalelwa ukulumkisa thina bafikelwe ziziphelo zeenkqubo zezinto.”
IINGOMA: 11, 61
1, 2. Kutheni siza kufunda ngookumkani abane bakwaYuda?
UKUBA ubunokubona umntu etyibilika aze awe endleleni, ngaba wena ubungayi kuchul’ ukunyathela xa uhamba kuloo ndlela? Xa sifunda ngeempazamo ezenziwa ngabanye abantu, sinokutsho sikwazi ukuphepha ukwenza iimpazamo abazenzayo. Kunjalo ke naxa kufikwa kunqulo lwethu. Sinokufunda lukhulu kwiimpazamo ezenziwa ngabanye abantu, kuquka ezo zibhalwe eBhayibhileni.
2 Ookumkani abane bakwaYuda esithethe ngabo kwinqaku elingaphambi kweli bamkhonza uYehova ngeentliziyo ezipheleleyo. Kodwa ke benza iimpazamo ezinkulu. Yintoni esinokuyifunda kubo, kwaye sinokwenza njani ukuze singagaxeleki kwiingxaki abangena kuzo? Ukucingisisa ngabo kunokusinceda sizuze kwizinto ezabhalelwa thina kwangaphambili ukuze sifundiswe.—Funda amaRoma 15:4.
UKUTHEMBELA KUBULUMKO BABANTU KUKUZIBIZELA INKATHAZO
3-5. (a) Nangona intliziyo ka-Asa yayiphelele kuYehova, yiyiphi ingxaki awaba nayo? (b) Sisenokuba sasiyintoni isizathu sokuba uAsa athembe abantu xa uBhahasha wasondela kwaYuda?
3 Makhe siqale ngoAsa, sibone indlela iLizwi LikaThixo elinokuba nefuthe ngayo kubomi bethu. UAsa waqamela ngoYehova xa umkhosi wamaTiyopiya obalelwa kwisigidi weza uze kuhlasela uYuda, kodwa woyiswa kukwenza loo nto xa uBhahasha, ukumkani wakwaSirayeli waqalisa ukuxhobisa iRama, isixeko esasikumda womhlaba wakhe. (2 Kron. 16:1-3) Ngesi sihlandlo, uAsa wabona ukuba makazame elakhe icebo, waza wanyoba uKumkani uBhen-hadadi waseSiriya ukuze ahlasele uBhahasha. Ngaba lasebenza ke elo qhinga? IBhayibhile ithi: “Kwathi kamsinya nje akukuva oko uBhahasha, wayeka ngoko nangoko ukwakha iRama waza wawuyeka umsebenzi wakhe.” (2 Kron. 16:5) Libonakala ngathi lasebenza eli qhinga—xa ulikha nje phezulu!
4 UYehova yena wayeyijonga njani le nto yenziwe nguAsa? UThixo wathumela isithethi sakhe uHanani ukuba aye kumkhalimela ngokungathembeli kuye. (Funda eyesi-2 yeziKronike 16:7-9.) UHanani wathi: “Ukususela ngoku kuse phambili kuya kubakho iimfazwe nxamnye nawe.” Ewe uBhahasha wemka; kodwa ke uAsa nabantu bakhe baphila ubomi bentshontsho ziimfazwe ngexesha kusaphethe yena.
5 Njengoko sibonile kwinqaku elingaphambi kweli, uThixo wayihlola intliziyo ka-Asa waza wagqiba kwelokuba yayikuye ngokupheleleyo. (1 Kum. 15:14) UThixo wayevakalelwa kukuba uAsa wayezinikele ngokwaneleyo, esaneliseka yinkonzo yakhe. Sekunjalo, kwakuseza kufuneka ayive imiphumo yobudenge awayebenzile. Kumba kaBhahasha, yintoni eyayenze uAsa waqamela ngaye siqu noBhen-hadadi kunokuba athembele ngoYehova? Ngaba wayecinga ukuba ubuchule bokuthethana nabanye ookumkani okanye ukukwazi ukubhexesha umkhosi kwakuza kuba neziphumo ezibhetele kunezo wayeza kuzifumana ngokucela uncedo kuThixo? Ngaba walahlekiswa licebiso lomnye umntu ukuze acinge ngolo hlobo?
6. Yintoni esinokuyifunda kwimpazamo ka-Asa? Zekelisa.
6 Ngaba ibali lika-Asa liza kwenza nathi sijonge ezethu iindlela? Xa simhokamhokana neengxaki ezibonakala zingaphaya kwamandla ethu, kuba lula ukubona ukuba siyamdinga uYehova. Kodwa siye senze ntoni xa izizinto ezincinane nje ezibakho umhla nezolo? Ngaba siye sibhenele kumacebo abantu ngokuzama ukuzilungisa ngezethu iindlela? Okanye ngaba siye sijonge imigaqo yeBhayibhile size sizame ukuyisebenzisa, itsho icace into yokuba sithembele kwindlela kaYehova yokulungisa iingxaki? Ngokomzekelo, ngamanye amaxesha usenokuchaswa yintsapho yakho ngenxa yokuya kwiintlanganiso okanye endibanweni. Ucela uYehova ukuba akubonise indlela kwaye akuncede ubone eyona ndlela yokujongana nale meko. Okanye masithi uphelelwe ngumsebenzi, ibe awude uwufumane omnye. Xa uthetha nomntu ocela umsebenzi kuye, ngaba uza kumchazela ukuba uza kuya kwiintlanganiso zaphakathi kweveki? Nokuba yiyiphi na ingxaki esinayo, kuya kusakha ukuthobela amazwi omdumisi owathi: “Yiqengqele kuYehova indlela yakho, uze uthembele ngaye, kwaye yena uya kwenza.”—INdu. 37:5.
INKATHAZO ABANOKUKUFAKA KUYO ABAHLOBO ABANGALUNGANGA
7, 8. Ziziphi iimpazamo ezenziwa nguYehoshafati, ibe waba yintoni umphumo? (Jonga umfanekiso osekuqaleni.)
7 Kuthekani ngonyana ka-Asa, uYehoshafati? Wayenobuntu obuthandekayo. Ininzi into awayiphumezayo ngokuthembela kuThixo. Kodwa zikho iindawana awagqwidiza kuzo. Ngokomzekelo, watshatiselana noKumkani uAhabhi ongendawo wobukumkani basemntla kuba egxeleshe intsebenziswano. Ibe nangona wayelunyukisiwe ngumprofeti uMikaya, wahamba noAhabhi baya kuhlasela amaSiriya. UYehoshafati wasinda cebetshu ekubulaweni kwelo dabi. Emva koko wabuyela eYerusalem. (2 Kron. 18:1-32) Ukufika kwakhe, umprofeti uYehu wambuza lo mbuzo: “Ngaba uncedo lumele lunikwe abantu abangendawo, ngaba ufanele ubathande abo bamthiyayo uYehova?”—Funda eyesi-2 yeziKronike 19:1-3.
8 Ngaba uYehoshafati wafunda kule nto? Nangona waqhubeka ezama ngamandla ukukholisa uThixo, kubonakala ngathi akazange afunde nto, nesilumkiso sikaYehu sangena ngenye indlebe saya kuphuma ngenye. Waqala obunye ubudenge ngokuthi akhe ubuhlobo nomnye ukumkani. Waqhogana notshaba lukaThixo, unyana ka-Ahabhi owayengendawo, uKumkani uAhaziya. Aba kumkani babini bakha iinqanawa kunye, ezavele zophuka zingakhange ziyenze naloo nto zaziyakhelwe.—2 Kron. 20:35-37.
9. Ukuba nabahlobo abangalunganga kunokusifaka njani enkathazweni?
9 Xa sifunda ibali likaYehoshafati kufuneka nathi sihlole indlela esiphila ngayo. Njani? Kaloku, ubukhulu becala uYehoshafati wayeqhuba kakuhle njengokumkani. Wayesenza okulungileyo kwaye “emfuna uYehova ngentliziyo yakhe yonke.” (2 Kron. 22:9) Sekunjalo, abahlobo bakhe abangalunganga baba nefuthe kuye. Khumbula umzekeliso othi: “Ohamba nezilumko uya kuba sisilumko naye, kodwa osebenzisana neziyatha uya kuhlelwa bububi.” (IMize. 13:20) Kuhle kona ukuba sizame ukunceda abantu abanomdla bamkele inyaniso. Kodwa ke kwakungeyomfuneko ukuba uYehoshafati enze izinto noAhabhi, ibe wasinda ngokulambisa ekubulaweni. Nakuthi ke, ukuqhogana nabantu abangamkhonziyo uYehova kunokuba yingozi.
10. (a) Yintoni esinokuyifunda kuYehoshafati ngokutshata? (b) Yintoni esifanele siyikhumbule xa sinengxaki yabahlobo abangalunganga?
10 Yintoni esinokuyifunda kwibali likaYehoshafati? UmKristu angaqalisa ukuthandana nomntu ongamthandiyo uYehova, ecinga ukuba akakho umntu omfaneleyo phakathi kwamaKristu enene. Okanye usenokumelwa ngasemva zizalamane ezingakholwayo ukuba atshate ‘ngaphambi kokuba adudelwe nguJambase.’ Ukongezelela koko, abanye basenokuvakalelwa njengomnye udade, owathi: “Isegazini kuthi into yokufuna ukuthandwa nokuba nomyeni.” Ufanele enze ntoni umKristu xa kunje? Kunokunceda ukucinga ngento eyehlela uYehoshafati. Ngokuqhelekileyo wayeye acele uThixo ukuba ambonise indlela. (2 Kron. 18:4-6) Kodwa kwenzeka ntoni xa uYehoshafati waqhogana noAhabhi, owayengamthandi uYehova? Ngewayekhumbule ukuba amehlo kaYehova akwabo bantliziyo zipheleleyo kuye. Kusenjalo ke nangoku, amehlo kaThixo “asingasinga emhlabeni wonke” kwaye ukulungele ‘ukubonisa amandla’ akhe ukuze asincede. (2 Kron. 16:9) Uyayiqonda imeko yethu kwaye uyasithanda. Ngaba wena uyayithemba into yokuba uThixo uya kukunika olo thando nobuhlobo obufunayo, de waneliseke? Siyakuqinisekisa ukuba, ngenye imini, uza kuyenza loo nto!
UNGAYIVUMELI INTLIZIYO YAKHO IKHUKHUMALE
11, 12. (a) UHezekiya wakutyhila njani okwakusentliziyweni yakhe? (b) Yintoni eyamsindisayo kwingqumbo kaThixo?
11 KuHezekiya sifunda ngentliziyo. Ngenye imini, uYehova wakutyhila oko kwakusentliziyweni kaHezekiya. (Funda eyesi-2 yeziKronike 32:31.) Xa uHezekiya wagulayo, uThixo wamenzela umqondiso ukuze abone ukuba wayeza kuphila—owawusisithunzi esibuya umva. Kuyabonakala ukuba, iinkosana zaseBhabhiloni zathumela igqiza ukuba liye kuva ngalo mqondiso. (2 Kum. 20:8-13; 2 Kron. 32:24) Etyhila into eyayisentliziyweni yakhe xa ‘eshiywe’ yedwa, uHezekiya wabonisa loo maBhabhiloni “indlu yakhe yobuncwane.” Obo budenge babhenca “konke okusentliziyweni yakhe.”
12 IBhayibhile ayisichazeli ukuba yintoni kanye kanye eyenza uHezekiya wakhukhumala. Ngaba yayikukoyisa kwakhe ama-Asiriya bethu, okanye ke yayikukunyangwa nguThixo ngokwakhe? Akungebi wayekhukhumaliswa ‘bubutyebi nozuko olukhulu kakhulu’? Enoba yintoni na eyayimenza aziphakamise, ‘uHezekiya akazange alubuyekeze uncedo awayelenzelwe.’ Yabuhlungu ke leyo! Nangona wayenokuzingxengxezela kuThixo athi umkhonze ngentliziyo epheleleyo, wamcaphukisa uYehova kangangexesha elithile. Kodwa ke kamva “uHezekiya wazithoba,” waba uyasinda ngolo hlobo kwingqumbo kaYehova, yena nabantu bakhe.—2 Kron. 32:25-27; INdu. 138:6.
13, 14. (a) UYehova ‘unokusishiya sedwa nini ngenjongo yokusivavanya’? (b) Sifanele senze njani xa sinconywa ngento esiyenzileyo?
13 Yintoni esinokuyizuza ngokufunda ibali likaHezekiya nangokucingisisa ngalo? Khumbula ukuba ikratshi likaHezekiya libonakele kamsinya emva kokuba uYehova oyise uSenaribhe waza wamnyanga lo kumkani kwisifo esibulalayo. Nathi ke, xa siye safeza into ethile ebalulekileyo, uYehova ‘usishiya’ sedwa, avumele ukuba iphutshuluke le nto ikumazantsi eentliziyo zethu? Ngokomzekelo, masithi umzalwana akalali ebusuku elungiselela intetho, aze ekugqibeleni ayinikele kwinginginya yabaphulaphuli. Emva koko unconywa enconyiwe ngabantu ngentetho yakhe. Uza kuthini ke akutyibelwa ngolo hlobo?
14 Xa sinconywa ngabantu, kuya kusinceda ukusebenzisa amazwi kaYesu athi: “Xa nenze zonke izinto enizabelweyo, yithini, ‘Singamakhoboka angancedi nganto. Oko sikwenzileyo koko besifanele sikwenze.’” (Luka 17:10) Nalapha, singafunda nto kumzekelo kaHezekiya. Ikratshi lakhe laphutshuluka ngokuthi ‘angalubuyekezi uncedo awayelenzelwe.’ Xa sicingisisa ngezinto asenzele zona uThixo siya kutsho sikuphephe ukucinga nokujonga izinto ngendlela uYehova ayicaphukelayo. Siya kuzukisa uYehova. Nguye osinike iZibhalo Ezingcwele nomoya oyingcwele onceda abantu bakhe.
SUKUVELA WENZE ISIGQIBO NJE
15, 16. Yintoni eyabangela ukuba uYosiya angakhuselwa nguThixo aze abulawe?
15 Okokugqibela, sisiphi isilumkiso esisifumanayo xa sifunda oko kwenzeka kuKumkani uYosiya? Makhe sijonge into eyabangela ukuba oyiswe aze abulawe. (Funda eyesi-2 yeziKronike 35:20-22.) UYosiya “waphuma . . . ukuya kuqubisana” noKumkani uNeko waseYiputa, nangona lo kumkani wayemxelele ukuba yena akaxabenanga naye. IBhayibhile ithi amazwi kaNeko ‘ayevela emlonyeni kaThixo.’ Wayengenwe yintoni ke uYosiya ukuze afune ukuziva amandla kuye? IBhayibhile ayisichazeli.
16 Kodwa ke, uYosiya wayeza kuyazelaphi into yokuba amazwi kaNeko ayesuka kuYehova? Ilula loo nto, ngewayebuze uYeremiya, omnye wabaprofeti ababethembekile. (2 Kron. 35:23, 25) Kodwa ayikho into ebonisa ukuba wambuza. Enye into, uNeko yena wayeziyela eKarkemishe. Wayeye kulwa “nenye indlu,” engezanga eYerusalem. Ukongezelela koko, igama likaThixo lalingabandakanyekanga, kuba uNeko akazange agculele Yehova, engazange agculele nabantu bakhe. Yayingenangqondo tu into yokuba uYosiya aleqeke emva koNeko. Ngaba siyayibona into esinokuyifunda kule nto? Xa sinengxaki, kuya kusinceda ukufuna ukuqonda ukuba uYehova angathanda ilungiswe njani.
17. Xa sinengxaki, yintoni esimele siyenze ukuze siphephe impazamo eyenziwa nguYosiya?
17 Xa sinengxaki, simele sijonge imigaqo yeBhayibhile ebandakanyekayo size siyisebenzise kakuhle. Kwezinye iimeko, kusenokufuneka sithethe nabadala. Kusenokwenzeka ukuba sikhe sayihlafunisisa nathi loo nto, saza saphanda nakwiincwadi zethu. Kodwa mhlawumbi ikho eminye imigaqo yeBhayibhile efuna ukuqwalaselwa anokusinceda ngayo umdala. Ngokomzekelo, oodade bayazi ukuba banembopheleleko yokushumayela iindaba ezilungileyo. (IZe. 4:20) Kodwa, masithi udade uzimisele ukuya entsimini ngosuku oluthile, kodwa umyeni wakhe ongakholwayo uthi makabe sekhaya. Uthi abakhange bachithe xesha kunye mvanje, kwaye angathanda ukuba bakhe benze izinto kunye. Udade unokujonga iivesi zeBhayibhile ezisebenzayo, ezinjengethi simele sithobele uThixo, nethetha ngomyalelo wokwenza abafundi. (Mat. 28:19, 20; IZe. 5:29) Kodwa kukwafuneka acinge nangento yokuba kufuneka azithobe njengenkosikazi, kwaye azicingisise izinto. (Efe. 5:22-24; Fil. 4:5) Ngaba umyeni akafuni kwaphela ukuba aye entsimini, okanye ngaba umcela nje ngaloo mini ukuba enze enye into? Kufuneka sisebenzise ingqondo kaloku xa sisenza ukuthanda kukaThixo kwaye sizame ukuba nezazela ezikhululekileyo.
QHUBEKA UNENTLIZIYO EPHELELEYO, UZE WONWABE
18. Yintoni onokuyizuza ngokufunda ngookumkani abane ekuthethwe ngabo kweli nqaku?
18 Ekubeni singafezekanga, ngamanye amaxesha nathi sinokuzenza ezi mpazamo zenziwa ngaba kumkani bane sithethe ngabo. Mhlawumbi (1) sinokuthi ngokungazi siqamele ngobulumko babantu, (2) sithembele ngabahlobo abangafanelekanga, (3) sikhukhumale likratshi, okanye (4) senze izigqibo singakhange sijonge ukuba uThixo angathanda kwenziwe ntoni. Ngokwenene ulungile uYehova kuba nakuthi ubone okuhle, kanye ngendlela awenza ngayo kwaba kumkani bane! UYehova uyayibona nendlela esimthanda ngayo nesikufuna kakhulu ngayo ukumkhonza ngokupheleleyo. Usinike le mizekelo ukuze asilumkise, singenzi iimpazamo ezinkulu. Masizetyise ke izinto esizifunde kula mabali aseBhayibhileni, size simbulele uYehova ngenxa yokuba esibhalele wona!


text:
Chapter 1
1 Kwathi emva kokufa kukaMoses, umkhonzi kaYehova, wathetha uYehova kuYoshuwa unyana KaNun,
2 umlungiseleli kaMoses, wathi, UMoses umkhonzi wam ufile; suka ke ngoko, uyiwele iYordan le, wena naba bantu bonke, niye kwelo zwe ndibanika lona onyana bakaSirayeli.
3 Iindawo zonke eziya kunyathelwa yintende yonyawo lwenu, ndininikile, njengoko ndathethayo kuMoses.
4 Kuthabathele entlango nakwiLebhanon le, kuse emlanjeni omkhulu, emlanjeni ongumEfrati, lonke ilizwe lamaHeti, kuse elwandle olukhulu ngasekutshoneni kwelanga, woba ngumda wenu.
5 Akuyi kuma mntu phambi kwakho, yonke imihla yokudla kwakho ubomi; njengoko ndandinoMoses, ndoba nawe; andiyi kukuyekela, andiyi kukushiya.
6 Yomelela ukhaliphe; ngokuba wena uya kulabela bona aba bantu elo lizwe ndabafungela lona oyise, ukuba ndiya kubanika.
7 Kodwa ke yomelela, ukhaliphe kunene, ukuze ugcine ukwenza ngokomyalelo wonke, awakuwisela wona uMoses umkhonzi wam. Musa ukutyekela ekunene nasekhohlo kuwo, ukuze wenze ngengqiqo apho sukuba usiya khona.
8 Ize ingesuki incwadi yalo myalelo emlonyeni wakho; uze ucinge ngayo imini nobusuku, ukuze ugcine, ukwenze konke okubhaliweyo kuyo; ngokuba woba nokuphumelela ngendlela yakho oko, ukwenze ngengqiqo oko.
9 Yabona, ndikuwisele umthetho wokuba womelele, ukhaliphe. Musa ukunkwantya, ungaqhiphuki umbilini; ngokuba uYehova uThixo wakho unawe, apho sukuba usiya khona.
10 Waza uYoshuwa wabawisela umthetho ababhali babantu, wathi,
11 Candani phakathi kweminquba, nibawisele umthetho abantu, nithi, Zilungiseleni umphako, ngokuba kusele imihla emithathu, ukuze niyiwele iYordan le, ningene nilihluthe ilizwe elo aninikayo uYehova uThixo wenu, ukuba limiwe nini.
12 NakumaRubhen, nakumaGadi, nakwisiqingatha sesizwe sakwaManase, wathi uYoshuwa,
13 Likhumbuleni ilizwi awaniwisela umthetho ngalo uMoses, umkhonzi kaYehova, esithi, UYehova uThixo wenu uniphumzile, waninika eli lizwe.
14 Abafazi benu, nabantwana benu, nemfuyo yenu, yohlala kweli lizwe aninika lona uMoses nganeno kweYordan; niwele ke nina nixhobile phambi kwabazalwana benu, nonke nina magorha anobukroti, nibancede,
15 ade uYehova abaphumze abazalwana benu njengani, balihluthe nabo elo lizwe abanikayo uYehova uThixo wenu; nibuyele ke ezweni enilihluthileyo, nime kulo elo waninikayo uMoses umkhonzi kaYehova nganeno kweYordan, ngasempumalanga.
16 Bamphendula ke uYoshuwa, besithi, Izinto zonke osiwisele umthetho ngazo sozenza, nalapho sukuba usithume khona soya.
17 Ngako konke esamphulaphula ngako uMoses, siya kwenjenjalo ukukuphulaphula nawe; kodwa ke uYehova uThixo wakho unga angaba nawe, njengokuba wayenoMoses.
18 Bonke abantu abaphikisa umlomo wakho, bangawaphulaphuli amazwi akho entweni yonke osiwisela umthetho ngayo, mababulawe; kodwa ke yomelela, ukhaliphe wena.


text:
Chapter 1
1 Ngawo la ke amazwi, awawathethayo uMoses kumaSirayeli onke phesheya kweYordan entlango, eArabha, malungana noLwandle oluBomvu, phakathi kweParan, neTofele, neLabhan, neHatseroti, neDizahabhi.
2 Ziintsuku ezilishumi elinalunye ukusuka eHorebhe ngendlela yentaba yakwaSehire, ukuya eKadeshe-bharneha.
3 Ngomnyaka wamashumi omane, ngenyanga yeshumi elinanye, ngolokuqala enyangeni leyo, wathetha uMoses koonyana bakaSirayeli ngako konke uYehova abemwisele umthetho ngako kubo.
4 Emveni kokumbulala kwakhe uSihon ukumkani wama-Amori, obemi eHeshbhon, no-Ogi ukumkani waseBhashan, obemi eAshtaroti nase-Edreyi,
5 phesheya kweYordan ezweni lakwaMowabhi, waqala uMoses ukubaqononondisa lo myalelo, esithi:
6 UYehova uThixo wethu wathetha kuthi eHorebhe, wathi, Kukade nihleli kule ntaba.
7 Jikani ninduluke, niye entabeni yama-Amori, nakubo bonke abamelene nayo, eArabha, ezintabeni, nasesihlanjeni, nakwelasezantsi, nangaselwandle, ezweni lamaKanan, naseLebhanon, nide nise kuwo umlambo omkhulu, umlambo ongumEfrati.
8 Khangelani, ndinisikele ilizwe. Ngenani, nakhe kwelo zwe wafungayo uYehova kooyihlo, ooAbraham noIsake noYakobi, ukuba wolinika bona, nembewu yabo emva kwabo.
9 Ndathi kuni ngelo xesha, Andinakunithwala ndedwa.
10 UYehova uThixo wenu unandisile; nanku namhla ningangeenkwenkwezi zezulu ukuba baninzi kwenu.
11 UYehova uThixo wooyihlo makalongeze inani lenu kaliwaka kunoko lingako, anisikelele njengoko wathethayo kuni.
12 Ndingathini na ukubuthwala ndedwa ubunzima benu, nomthwalo wenu, nembambano yenu?
13 Zikhangeleleni amadoda alumkileyo, aziingqondi, aziwayo, ngokwezizwe zakomawenu, ndiwamise abe ziintloko zenu.
14 Nandiphendula nathi, Ilizwi olithethileyo lilungile ukuba silenze.
15 Ndabathabatha ke abaziintloko zezizwe zakowenu, amadoda alumkileyo, aziwayo, ndawamisa aba ziintloko phezu kwenu: abathetheli-waka, nabathetheli-makhulu, nabathetheli-mashumi ngamahlanu, nabathetheli-mashumi ngamanye, nabaphathi, ngokwezizwe zakomawenu.
16 Ndabawisela umthetho abaphathi benu ngelo xesha, ndathi, Noyilamla into ephakathi kwabazalwana benu, nigwebe ngobulungisa phakathi komntu nomzalwana wakhe, nowasemzini okuye.
17 Ize ningakhethi buso ekugwebeni kwenu; ize nimphulaphule omncinane njengomkhulu, ninganxunguphaliswa bubuso bomntu; ngokuba ukugweba oku kokukaYehova. Indawo eninqabeleyo noyizisa kum, ndiyive.
18 Ndaniwisela umthetho ngelo xesha ngezinto zonke enozenza.
19 Sanduluka eHorebhe, sayihamba yonke laa ntlango inkulu, yoyikekayo nayibonayo, sihamba ngendlela yentaba yama-Amori, njengoko uYehova uThixo wethu wasiyalelayo, sada seza eKadeshe-bharneha.
20 Ndathi ke kuni, Nifikile entabeni yama-Amori, awasinikayo uYehova, uThixo wethu.
21 Khangela, uYehova uThixo wakho ulinikele kuwe ilizwe elo: nyuka wakhe kulo, njengoko wathethayo uYehova uThixo wooyihlo kuwe. Musa ukoyika, ungakwantyi nokunkwantya.
22 Nasondela ke kum nina aba nonke, nathi, Masisuse amadoda, asandulele, asihlolele ilizwe elo, asizisele ilizwi lendlela esonyuka ngayo, nemizi esofika kuyo.
23 Lalunga ke elo zwi emehlweni am, ndathabatha kuni amadoda alishumi elinamabini, indoda yanye esizweni.
24 Ajika ke, enyuka aya entabeni, ada afika esihlanjeni sakwaEshkoli, asihlola.
25 Athabatha isiqhamo selo zwe ngesandla sawo, asiphathela, asizisela ilizwi, athi, Lilizwe elihle asinikayo uYehova uThixo wethu.
26 Kanti noko anivumanga kunyuka, nawuphikisa umlomo kaYehova uThixo wenu.
27 Nakrokra ezintenteni zenu, nathi, Wasikhupha kuba esithiyile uYehova ezweni laseYiputa, ukuze asinikele esandleni sama-Amori, asitshabalalise.
28 Siya kunyukela phi na? Abazalwana bethu bazinyibilikisile iintliziyo zethu, besithi, Abantu bakhulu, bade kunathi; imizi mikhulu, inqatyisiwe yada yesa ezulwini; kananjalo noonyana baka-Anaki sibabone khona.
29 Ndathi ke kuni, Ize ningangcangcazeli, ningaboyiki.
30 NguYehova uThixo wenu, ohamba phambi kwenu. Yena wonilwela, njengako konke awanenzelayo eYiputa emehlweni enu;
31 nasentlango, apho wakubonayo ukukuthwala kukaYehova uThixo wakho, njengomntu ethwele unyana wakhe, ngendlela yonke enahamba ngayo, nada naza kufika kule ndawo.
32 Kanti ke nakwelo zwi anikholwanga nguYehova uThixo wenu,
33 ohamba phambi kwenu endleleni, ukuba anihlolele indawo yokumisa iintente zenu, ngomlilo ebusuku; anibonise indlela enohamba ngayo, ngelifu emini.
34 Waliva uYehova ilizwi lokuthetha kwenu, wanoburhalarhume, wafunga, esithi,
35 Akukho ndoda, kula madoda esi sizukulwana singendawo, iya kukha ilibone ilizwe elihle, elo ndafungayo ukuba ndolinika ooyihlo,
36 ingenguKalebhi unyana kaYefune; wolibona yena. Ndiya kumnika ilizwe awanyathela phezu kwalo, yena noonyana bakhe, ngenxa enokuba emlandele kwaphela uYehova.
37 Kanjalo uYehova wandifuthela nam ngenxa yenu, wathi, Nawe lo akuyi kungena khona.
38 UYoshuwa unyana kaNun, oma phambi kwakho, nguye owongena khona; momeleze, ngokuba yena wowadlisa ilifa elo amaSirayeli.
39 Ke iintsatshana zenu, enibe nisithi zoba lixhoba, nabantwana benu abangakwaziyo namhla okulungileyo nokubi, bona bongena khona; ndolinika bona beme kulo.
40 Ke nina jikani, ninduluke niye entlango ngendlela eya eLwandle oluBomvu.
41 Naphendula, nathi kum, Sonile kuYehova; sonyuka thina, silwe njengako konke asiyalele ngako uYehova uThixo wethu. Naxhoba ke elowo impahla yakhe yokulwa, nenza buphuthuphuthu ukunyuka intaba.
42 Wathi uYehova kum, Yithi kubo, Ize ningenyuki, ize ningalwi; kuba andikhona phakathi kwenu; hleze nigxothwe ziintshaba zenu.
43 Ndathetha kuni, anaphulaphula; nawuphikisa umlomo kaYehova, nagxalathelana ukunyuka intaba.
44 Aphuma ke ama-Amori ami kuloo ntaba, anihlangabeza, anichitha, axelisa iinyosi, anibetha kwaSehire, ada esa eHorma.
45 Nabuya ke nalila phambi koYehova; akaliphulaphula uYehova izwi lenu, akanibekela ndlebe.
46 Ngoko ke nahlala eKadeshe imihla emininzi, njengaloo mihla nayihlalayo apho.


text:
Chapter 16
1 Waphendula uYobhi, wathi,
2 Ndive izinto ezininzi ezinjengezo; Ningabathuthuzeli abayindinisa, nonke niphela.
3 Aphelile na amazwi angumoya? Uxhokonxwa yintoni na, ukuba uphendule?
4 Nam ndibe ndingathethayo njengani. Ukuba umphefumlo wenu ubusendaweni yomphefumlo wam. Ndibe ndinganiqukela ukuthetha, Ndinihlunguzele intloko;
5 Ndibe ndinganikhaliphisa ngomlomo wam, Nokukhuza komlomo wam kulunqande usizi lwenu.
6 Nokuba ndithe ndathetha, awunqandwa umvandedwa wam; Nokuba ndithe ndayeka, kumka ntoni na kum?
7 Hayi, ngoku undidinisile; Uliphanzisile lonke ibandla lam.
8 Undintshwenyisile, kwaba lingqina oko; Kwandimela ukubhitya kwam, Kwaphendula ebusweni bam.
9 Umsindo wakhe wandiqwenga, wanditshutshisa; Uditshixizele amenyo akhe; Engumbandezeli wam, uwenze abukhali amehlo akhe kum.
10 Bandakhamele umlomo; Ngengcikivo bandibetha ezidleleni; Bonke bayathelelana ukundichasa.
11 UThixo wandinikela kumakhwenkwe, Wandijulela ezandleni zabangendawo.
12 Ndibi ndichulumacha, wandivithavitha, Wandibamba ngentamo, wandihlekeza, Wandimisa ndaba yitekeni kuye.
13 Bandirhawula abatoli bakhe, Wazityanda izintso zam, engenalufefe, Wayiphalazela emhlabeni inyongo yam.
14 Wandenza iinduma ngeenduma, Wandigila njengegorha.
15 Ndathungela iingubo ezirhwexayo enkwaneni yolusu lwam, Ndalugquba ngothuli uphondo lwam.
16 Ubuso bam bubomvu kunene kukulila, Phezu kweenkophe zam lithunzi lokufa;
17 Nakuba kungekho kugonyamela ezandleni zam, Uqaqambile umthandazo wam.
18 Mhlaba, musa ukuliselela igazi lam, Kungabi nasikhundla ukuhlahlamba kwam.
19 Nangoku, yabona, lisemazulwini ingqina lam; Ondivumelayo usezindaweni eziphezulu.
20 Abandigxekayo ngabethu aba; Iliso lam liyengezela kuThixo,
21 Ukuba alungisele umfo kuThixo, Ahlule phakathi komntu nommelwane wakhe.
22 Kuba iminyaka embalwa iza kudlula, Ndihambe ke umendo endingayi kubuya ngawo.


text:
Imibala yangokwezifiso
Mh inikezela imibala echanekileyo imfuno yomthunzi okhethekileyo womthunzi ngokukhawuleza. Inkqubo iqala ngamaqela ombala weengcali kunye nezixhobo zokulinganisela umbala we-state-of-art. Iimfuno zombala zabaThengi zithunyelwa kuMh kwiisampula zomzimba okanye zithunyelwa ngekhompyuter ukuze zihambelane. Kwaye umveliso wembalo uhambelana ngqo nombala wesampula kunye noMnxeba weMilinganiselo yoMbala.
Uxwebhu lobungqina be-infrared obunzulu
Ayikho inkqubo yokumisa i-automatic tile
Inkqubo yokuPhumela iPowder Auto
I-Auto Liquid Distributing System


text:
Forgiveness
- Kuba xa nithi nibaxolele abantu iziphoso zabo, uYihlo osemazulwini wonixolela nani.Xa nithi ningabaxoleli abantu iziphoso zabo, noYihlo ke akayi kunixolela iziphoso zenu. Matthew 6:14, 15
- Wathi ke uYesu, Bawo, baxolele; kuba abayazi into abayenzayo. Bathi ke, besabelana ngeengubo zakhe, benza amaqashiso. - Luke 23:34
- Wathi ke yena, Noko amnye, Nkosi. Wathi ke uYesu kuye, Nam andikugwebi; hamba, ungabuye wone. - John 8:11
- Mna ndinguye ocima izikreqo zakho ngenxa yam, ndingazikhumbuli izono zakho.- Isaiah 43:25
- Banoyolo abanenceba; ngokuba baya kwenzelwa inceba bona. Matthew 5:7
- Ngokuba ndiya kukuxolela ukungalungisi kwabo, Nezono zabo, nokuchasa kwabo umthetho, ndingabi sakukhumbula.- Hebrews 8:12
- Kwandula kweza uPetros kuye wathi, Nkosi, koba futhi kangaphi na umzalwana wam endona, ndimxolela? Koda kube kasixhenxe na?Athi uYesu kuye, Andithi kuwe, koda kube kasixhenxe; ndithi, koda kube kamashumi asixhenxe aphindiweyo kasixhenxe. - Matthew 18:21, 22
- Ukuba sithi sizivume izono zethu, uthembekile, ulilungisa, ukuba asixolele izono zethu, asihlambulule kuko konke ukungalungisi. - 1 John 1:9
- Kunjengokuba kude kwempumalanga entshonalanga, Ukulukhwelelisa kwakhe kuthi ukreqo lwethu; - Psalm 103:12
- Uze ungaphindezeli; uze ungabi nanqala koonyana babantu bakowenu; uze umthande ummelwane wakho ngoko uzithanda ngako; ndinguYehova. - Leviticus 19:18
- Kowenceba uzenza owenceba, Kwigorha eligqibeleleyo uzenza ogqibeleleyo; - Psalms 18:25
- Ngokuba ulungile wena, Nkosi yam, uxolela; Umkhulu ngenceba kubo bonke abakunqulayo. - Psalms 86:5
- Inceba nenyaniso mayingakushiyi; Zinxibe kuwe emqaleni; Zibhale elucwecweni lwentliziyo yakho,Ubabalwe ube nengqiqo entle Emehlweni kaThixo nawabantu.- Proverbs 3:3, 4
- Wothi noBawo wasemazulwini enjenjalo kuni, ukuba anithanga nonke ngabanye nabaxolela abazalwana benu iziphoso zabo ngeentliziyo zenu. - Matthew 18:35
- Naxa sukuba nimi nithandaza, ukuba ninendawo ngakothile, mxoleleni, ukuze noYihlo osemazulwini anixolele iziphoso zenu.- Mark 11:25
- Musani ukugweba, naye ningasayi kugwetywa; musani ukusingela phantsi, naye ningasayi kusingelwa phantsi; khululani, naniya kukhululwa. - Luke 6:37
- Ke nina yibani nobubele omnye komnye, nibe nemfesane kakhulu, nixolelane, njengokuba naye uThixo wanixolelayo ekuKristu. - Ephesians 4:32
- ninyamezelana, nixolelana, ukuba ubani uthi abe nokusola ngakubani; njengokuba naye uKristu wanixolelayo, yenjani njalo nani. - Colossians 3:13
- nivelela, ukuze kungabikho bani usilelayo elubabalweni lukaThixo, kungabikho ngcambu yabukrakra, ithi ivele ihlume, inikhathaze, bathi abaninzi badyojwe yiyo; - Hebrews 12:15


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
40 Kwafika ilizwi likaYehova kuYeremiya emva kokuba wayendululwe eRama+ nguNebhuzaradan+ intloko yamafanankosi, ekumthabatheni kwakhe ebotshiwe ngemixokelelwane phakathi kwabo bonke abathinjwa baseYerusalem nabakwaYuda, ababethatyathelwa ekuthinjweni eBhabhiloni.+
2 Yandula ke intloko yamafanankosi yamthabatha uYeremiya yaza yathi kuye: “UYehova uThixo wakho wathetha le ntlekele nxamnye nale ndawo,+
3 waza wakuphumeza oko uYehova kanye njengoko wayethethile, ngenxa yokuba nina nonile kuYehova, analithobela ilizwi lakhe. Yabakho ke le nto kuni.+
4 Ke kaloku, khangela! ndiyakukhulula namhlanje le mixokelelwane isezandleni zakho. Ukuba kulungile emehlweni akho ukuza nam eBhabhiloni, yiza, yaye ndiya kulimisa iliso lam kuwe.+ Kodwa ukuba kubi emehlweni akho ukuza nam eBhabhiloni, yeka. Khawubone! Ilizwe liphela liphambi kwakho. Naphi na apho kulungileyo yaye kufanelekileyo emehlweni akho ukuya, yiya apho.”+
5 Wayengekabuyi, ukutsho kukaNebhuzaradan ukuthi: “Buyela kuGedaliya+ unyana ka-Ahikam+ unyana kaShafan,+ lowo ukumkani waseBhabhiloni ammiseleyo phezu kwezixeko zakwaYuda, uze uhlale naye phakathi kwabantu; okanye naphi na apho kufanelekileyo emehlweni akho ukuya, yiya.”+
Kwaye ngoko intloko yamafanankosi yamnika umxhesho wokutya nesipho yaza yamyeka wahamba.+
6 Ngako oko uYeremiya wafika kuGedaliya+ unyana ka-Ahikam eMizpa+ waza wahlala naye phakathi kwabantu ababeshiywe elizweni.
7 Ekuhambeni kwexesha zonke iintloko zomkhosi ezazisendle,+ zona namadoda azo, zeva ukuba ukumkani waseBhabhiloni umisele uGedaliya unyana ka-Ahikam phezu kwelizwe nokuba ummisele phezu kwamadoda nabafazi nabantwana abancinane nabathile abantu abasweleyo belizwe, ababengathatyathelwanga ekuthinjweni eBhabhiloni.+
8 Ngoko zeza kuGedaliya eMizpa, kwanoIshmayeli+ unyana kaNetaniya noYohanan+ noYonatan, oonyana bakaKareya, noSeraya unyana kaTanumete noonyana bakaEfayi umNetofa+ noYezaniya+ unyana womMahakati,+ bona namadoda abo.+
9 UGedaliya+ unyana ka-Ahikam+ unyana kaShafan+ wabafungela+ bona namadoda abo, esithi: “Ningoyiki ukuwakhonza amaKhaledi. Qhubekani nihlala elizweni nize nikhonze ukumkani waseBhabhiloni, niya kulungelwa.+
10 Mna ke, yabonani, ndihlala eMizpa,+ ukuze ndime phambi kwamaKhaledi aya kuza kuthi. Nina ke, hlanganisani iwayini+ neziqhamo zasehlotyeni neoli nifake ezityeni zenu nize nihlale kwizixeko zenu enizithimbileyo.”
11 Nawo onke amaYuda awayekwaMowabhi naphakathi koonyana baka-Amoni nakwaEdom nalawo ayekwamanye amazwe,+ eva ukuba ukumkani waseBhabhiloni umnike intsalela uYuda nokuba phezu kwayo umisele uGedaliya+ unyana ka-Ahikam unyana kaShafan.
12 Kwaye onke amaYuda abuya ezindaweni zonke awayesasazeke kuzo, yaye aqhubeka esiza kwilizwe lakwaYuda kuGedaliya eMizpa.+ Ahlanganisa iwayini neziqhamo zasehlotyeni ezininzi kakhulu.
13 Yena ke uYohanan+ unyana kaKareya+ nazo zonke iintloko zemikhosi yamajoni ezazisendle,+ beza kuGedaliya eMizpa.
14 Bathi kuye: “Akwazi na konke konke ukuba uBhahalis, ukumkani woonyana baka-Amoni,+ uthumele uIshmayeli+ unyana kaNetaniya+ ukuze akuxabele emphefumlweni?” Kodwa uGedaliya unyana ka-Ahikam akazange abakholelwe.+
15 UYohanan+ unyana kaKareya yena wathi kuGedaliya, emfihlekweni eMizpa: “Ndifuna ukuhamba, ngoku, ndize ndimxabele uIshmayeli unyana kaNetaniya, njengoko kungekho bani uya kwazi konke konke.+ Kutheni na efanele akuxabele emphefumlweni, yaye kutheni na onke la maYuda aqokelelwa ndawonye kuwe emele achithachitheke nentsalela yakwaYuda itshabalale?”+
16 Kodwa uGedaliya+ unyana ka-Ahikam+ wathi kuYohanan unyana kaKareya: “Musa ukuyenza le nto, kuba bubuxoki obu ubuthethayo ngokuphathelele uIshmayeli.”+
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
Yeremiya 40
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ULUKA 23
UYesu phambi koPilato
(Mat 27:1-2, 11-14; Marko 15:1-5; Yoh 18:28-38)
1Loo mpi yonke yamsa kuPilato uYesu; 2yammangalela isithi: “Lo simfumene elahlekisa uhlanga, engavumi ukuba sirhafe *kuKhesare, esithi yena unguye *uKrestu uKumkani.”
3UPilato ke wambuza esithi: “Unguye na uKumkani wamaJuda?”
Waphendula yena wathi: “Nawe utsho.”
4UPilato wathi kubabingeleli abaziintloko nakwisihlwele: “Andifumani tyala kulo mntu.”
5Kwaba kukhona bazingisayo besithi: “Údungadunga abantu, efundisa kulo lonke elakwaJuda, ukususela kwelaseGalili, kude kube lapha.”
UYesu phambi koHerode
6Akuva kukhankanywa elaseGalili, uPilato wabuza ukuba uYesu ngowalapho na; 7waza wathi, akuqonda ukuba ungowommandla ophethwe nguHerode, wamthumela kuHerode, owayeseJerusalem naye ngelo xesha. 8UHerode akumbona uYesu, wavuya kunene; kwakukade efuna ukumbona, kuba wayeve kuthethwa lukhulu ngaye. Wayenqwenela nokubona umqondiso usenziwa nguYesu. 9UHerode ke wabuza imibuzo emininzi, kodwa uYesu wathi tu. 10Baphakama ababingeleli abaziintloko nabachazi-mthetho, bamtyhola ngolunya uYesu. 11UHerode nempi yakhe bamenza into engento uYesu, behlekisa ngaye, bemthe wambu ngengubo eqaqambileyo, waza uHerode wambuyisela kuPilato. 12Ngaloo mini baba zizihlobo uPilato noHerode, kuba babefudula bejongene ngezikhondo zamehlo.
UYesu ugwetyelwa ukufa
(Mat 27:15-26; Marko 15:6-15; Yoh 18:39 – 19:16)
13Ke kaloku uPilato wababizela ndawonye ababingeleli abaziintloko nabaphathi bamaJuda, nabantu, 14wathi kubo: “Nizise lo mntu kum nisithi udungadunga abantu. Ke ndimncinile phambi kwenu, ndaza andafumana tyala kuye kwezo zinto nimmangalela ngazo. 15NoHerode akafumananga tyala kuye, kuba naku embuyisela kum. Niyabona, akukho nto ayenzileyo ingabangela ukuba afe. 16Ndothi ke ngoko ndimbethe, ndimkhulule.”
[ 17Ke kaloku ngetheko *lePasika wayedla ngokubakhululela umbanjwa abe mnye.] 18Bankqangaza ke bonke besithi: “Mbulale lo, usikhululele uBharabha!” 19UBharabha lo wayephoswe entolongweni ngenxa yesiphithi-phithi esithile esabakho esixekweni apho, kwanangokubulala.
20Waphinda ngoko uPilato wathetha nabo, efuna ukumkhulula uYesu. 21Kodwa bona bankqangaza besithi: “Mbethelele! Mbethelele emnqamlezweni!”
22UPilato wathi kubo okwesithathu: “Ngoba enze bubi buni na? Andifumani tyala lingabangela ukuba afe. Ndothi ngoko ndimbethe, ndimkhulule.” 23Bamxina ke uPilato, bekhwaza ngamandla, becela ukuba uYesu abethelelwe emnqamlezweni. Kwema ngabo ke. 24Wasuka uPilato wagweba ngelithi masenziwe isicelo sabo. 25Wabakhululela lowo babemcela, owayethe ngenxa yesiphithi-phithi nokubulala waphoswa entolongweni. Ke yena uYesu wanikelwa ukuba kwenziwe kuye ngokwesicelo sabo.
UYesu ubethelelwa emnqamlezweni
(Mat 27:32-44; Marko 15:21-32; Yoh 19:17-27)
26Kwemkiwa ke noYesu, aza amajoni athi xhakamfu Simon uthile waseKirene, owayevela emaphandleni, awubeka phezu kwakhe umnqamlezo, ukuba awuthwale emva koYesu.
27Wayelandelwa yinto eninzi yabantu, kukho nabafazi ababesenza isijwili, bemlilela. 28Ejikile ke uYesu, wabakhangela, wathi: “Zintombi zaseJerusalem, sanukundililela mna; koko zilileleni nina nabantwana benu; 29kuba, niyabona, iyeza imihla ekuya kuthiwa ngayo: ‘Banoyolo abangazalanga, abangancancisanga mntwana.’ 30Ngelo xesha baya kuthi ezintabeni: ‘Siweleni, nisifihle!’ ezindulini bathi: ‘Sigqumeleleni!’+ 31Xa utsha kangaka umthi oluhlaza, kobeka phi ke kowomileyo?”
32Amadoda amabini, awayezizihange, ayeqhutywa esiya kubulawa kunye noYesu. 33Bakufika kuloo ndawo kuthiwa luKhakhayi, bambethelela emnqamlezweni khona apho uYesu, bezibethelela kwanezihange ezo, esinye ngasekunene, nesinye ngasekhohlo. 34UYesu wathi: “Bawo, baxolele, kuba abayazi into abayenzayo.”
Baza benza *amaqashiso, besabelana ngeengubo zakhe.+ 35Abantu babebonela, abaphathi bamaJuda bemgculela, besithi: “Wabasindisa abanye; makazisindise ke naye, ukuba unguye *uKrestu, umnyulwa kaThixo.” 36Ayemphoxa ke namajoni, esiza asondeze iwayini emuncu kuye, 37esithi: “Ukuba wena unguye uKumkani wamaJuda, zisindise.”
38Kwakubhalwe nombhalo wetyala lakhe phezulu emnqamlezweni, kwathiwa: “Lo nguKumkani wamaJuda.”
39Esinye isihange kwezo zazixhonywe kunye noYesu, sasimnyelisa, sisithi: “Akunguye na uKrestu? Zisindise ke, nathi usisindise.”
40Sasikhalimela esinye, sisithi: “Akumoyiki na wena uThixo, ukwawiselwe esi sigwebo nje? 41Esi sigwebo okunene sisifanele thina, kuba sivuzwa ngezenzo zethu; kodwa yena lo akenzanga nto imbi.” 42Saza sathi kuYesu: “Uzundikhumbule, Yesu, xa uthe weza kulawula.”
43UYesu wathi kuso: “Ndithi kuwe, inene, kwanamhlanje uya kuba nam emyezweni wakwaThixo.”
Ukufa kukaYesu
(Mat 27:45-56; Marko 15:33-41; Yoh 19:28-30)
44Ke kaloku kwakumalunga nentsimbi yeshumi elinambini emini, laza lasuka latshona emini ilanga, kwaba mnyama phezu kwawo wonke umhlaba, kwada kwayintsimbi yesithathu emva kwemini. 45Ikhuselo legumbi eliyingcwele *yendlu kaThixo lakrazuka kubini.+46Wadanduluka ke uYesu ngezwi elikhulu, wathi: “Bawo, ndiyawunikela ezandleni zakho umoya wam!”+ Akuba etshilo, waphuma umphefumlo.
47Ke umphathi-butho wamajoni, akukubona okuhlileyo, wamncoma uThixo, esithi: “Inene, lo mntu ebelilungisa.”
48Sakuba isihlwele esasihlangene kuloo mbono sikubonile okwenzekileyo, sagoduka sibambelele ezidleleni. 49Ke bonke abazana noYesu, kwanabafazi ababemlandela bevela kwelaseGalili, babemele kude, bezikhangele ezi zinto.
Ukungcwatywa kukaYesu
(Mat 27:57-61; Marko 15:42-47; Yoh 19:38-42)
50Ke kwakukho indoda egama linguJosefu, eyayililungu leBhunga, iyindoda elungileyo elilungisa. 51Yona yayingavumelananga necebo labo kwanesenzo sabo. Le ndoda yaseArimati, idolophu yamaJuda, yayilulindele ulawulo lukaThixo. 52Yona ke yaya kuPilato, yawucela umzimba kaYesu; 53yaza yawuthula, yawusongela ngengubo yelinen, yawubeka engcwabeni elixholwe eliweni, ebekungekangcwatywa bani kulo. 54KwakungoLwesihlanu, *uMhla wokuPhumla sewusondela.
55Abo bafazi bàbelandela uYesu, bephuma eGalili, bâlandela uJosefu, balibona ingcwaba nomzimba kaYesu ubekwa kulo; 56baza babuya, balungisa iziqholo nezithambiso.
Baphumla ke ngoMhla wokuPhumla ngokomthetho.+


text:
Chapter 81
1 Kumongameli; ngolwaseGati. Ka-Asafu. Memelelani kuThixo, igwiba lethu, Dumani kuThixo kaYakobi.
2 Hlabani ingoma, nibethe ingqongqo, Uhadi olumnandi, kunye nomrhubhe.
3 Vuthelani isigodlo ukuthwasa kwenyanga, Nokuhlangana kwenyanga, ngemini yomthendeleko wethu.
4 Ngokuba ngummiselo lowo kuSirayeli, Lisiko likaThixo kaYakobi.
5 Sisingqiniso awasimisayo kwaYosefu, Ekucandeni kwakhe ezweni laseYiputa; Ndeva intetho endingayaziyo.
6 Ndawususa umthwalo egxalabeni lakhe; Izandla zakhe zasuka ezingobozini zokuthwala.
7 Embandezelweni wadanduluka wena, ndakuhlangula; Ndakuphendula esitheni leendudumo, Ndakuvavanya emanzini aseMeribha. (Phakamisani.)
8 Ndathi, Yivani, bantu bam, ndiqononondise kuni; Sirayeli, ukuba unokuphulaphula kum!
9 Makungabikho thixo wasemzini kuwe; Unganquli thixo wolunye uhlanga.
10 Ndim uYehova uThixo wakho, Okunyusileyo elizweni laseYiputa. Yakhamisa, ndiwuzalise umlomo wakho.
11 Ke abantu bam abaliva izwi lam, USirayeli akandivumanga.
12 Ndabanikela ebungqoleni beentliziyo zabo; Bahamba ngawabo amaqhinga.
13 Akwaba abantu bam bebendiva, Akwaba uSirayeli ubehamba ngendlela yam!
14 Bendiya kuzithoba kamsinya iintshaba zabo, Ndisibuyisele phezu kwababandezeli babo isandla sam.
15 Abamthiyayo uYehova bebeya kuhanahanisa kuye, Libe ngunaphakade ixesha labo.
16 Bendiya kubadlisa ingqolowa etyebileyo, Ndibahluthise ngobusi etsilini.


text:
ISIFUNDO 68
UElizabhete Unomntwana
Kwiminyaka engaphezu kweyi-400 iindonga zeYerusalem zakhiwe, umbingeleli ogama linguZekariya nomfazi wakhe, uElizabhete, babehlala kufutshane naloo dolophu. Kwakudlule iminyaka emininzi betshatile kodwa babengenaye nomnye umntwana. Ngenye imini, xa uZekariya wayeqhumisa kwitempile engcwele, kwabonakala ingelosi, uGabriyeli. UZekariya woyika. UGabriyeli wathi: ‘Sukoyika. Ndikuphathele iindaba ezimnandi ezivela kuYehova. UElizabhete, umfazi wakho, uza kuzala unyana yaye igama lakhe iza kuba nguYohane. UYehova ukhethe uYohane ukuba enze umsebenzi obalulekileyo.’ UZekariya wathi: ‘Yintoni eza kundenza ndiqiniseke ukuba yinyani le uyithethayo? Asinakuba nomntwana ngoku, sesibadala kakhulu.’ UGabriyeli wathi: ‘Ndithunywe nguThixo ukuba ndikuxelele ezi ndaba. Kodwa ngenxa yokuba awundikholelwa, awuzukwazi ukuthetha kude kuzalwe lo mntwana.’
UZekariya wahlala kwingcwele ixesha elide kunawayeqhele ukulihlala. Waphuma abantu bemlinde ngaphandle befuna ukwazi ukuba kwenzeke ntoni. Wayengakwazi ukuthetha. Wayethetha ngezandla. Emva koko, abantu baqonda ukuba uZekariya ufumene umyalezo ovela kuThixo.
Ekuhambeni kwexesha, kwenzeka kanye laa nto yayithethwe yingelosi, uElizabhete wakhulelwa waza wazala umntwana oyinkwenkwe. Abantu azalana nabo nabahlobo beza kubona umntwana lowo. Babevuya nyhani. UElizabhete wathi: ‘Igama lakhe iza kuba nguYohane.’ Bona bathi: ‘Akukho mntu unguYohane nje kwintsapho yakho. Mayibe nguZekariya, njengotata wakhe.’ Kodwa uZekariya wabhala wathi: ‘Igama lakhe nguYohane.’ Kanye ngelo xesha, uZekariya waqalisa ukuthetha! Iindaba ngalo mntwana zanwenwa kulo lonke elakwaYuda, abantu babezibuza besithi: ‘Uza kuba yintoni lo mntwana akuba mdala?’
Emva koko, uZekariya wazaliswa ngumoya oyingcwele. Waprofeta wathi: ‘Makubulelwe uYehova. Wathembisa uAbraham ukuba uza kusiphathela umsindisi, uMesiya. UYohane uza kuba ngumprofeti, uza kulungiselela uMesiya indlela.’
NakuMariya ozalana noElizabhete, kwenzeka into engaqhelekanga. Siza kufunda ngayo kwinqaku elilandelayo.
“Ebantwini le yinto engenakwenzeka, kodwa kuThixo izinto zonke zinako ukwenzeka.”—Mateyu 19:26


text:
Chapter 32
1 Ayeka loo madoda omathathu ukumphendula uYobhi; kuba ubelilungisa emehlweni akhe.
2 Wavutha umsindo kaElihu unyana kaBharakeli, wakwaBhuzi, owemizalwane yakwaRam; wavutha kuYobhi umsindo wakhe, ngenxa yokuzigwebela ngokwakhe kunoThixo.
3 Wavutha kubahlobo bakhe abathathu umsindo wakhe, ngenxa enokuba bengafumananga kumphendula, phofu bemgwebile uYobhi.
4 Ke kaloku uElihu ubesalindisile kuYobhi ngamazwi, ngokuba babebadala kunaye ngemihla.
5 Wabona uElihu, ukuba akukho mpendulo emlonyeni waloo madoda mathathu, wavutha ke umsindo wakhe.
6 Wasusela uElihu unyana kaBharakeli, wakwaBhuzi, wathi, Ndimncinane mna ngemihla, Ke nina niziingwevu; Ngenxa yoko ndakhwelela phaya, ndoyika ukunityela ukwazi kwam.
7 Ndathi, Imihla mayithethe, Iminyaka emininzi yazise ubulumko.
8 Noko ngumoya osemntwini, Nokuphefumla kukaSomandla okubaqondisayo.
9 Ukulumka akunabakhulu, Ukuqonda okufaneleyo akunamadoda makhulu odwa.
10 Ngako oko ndithi, Phulaphula kum, Ndokutyela ukwazi kwam nam.
11 Yabonani, bendiwalindile amazwi enu, Ndakubekela indlebe ukuqonda kwenu, Nada nagocagoca ukuthetha.
12 Ndanigqala kakuhle; Yabonani, akukho namnye kuni umohlwayileyo uYobhi, Wawaphendula amazwi akhe.
13 Hleze nibe nithi, Sibufumene ubulumko; UThixo uyamphephetha, asingumntu.
14 Ke akakubhekisanga kum ukuthetha; Andiyi kumphendula ngamazwi enu.
15 Baqhiphuke umbilini, abasaphenduli; Baphelelwe kukuthetha.
16 Khe ndenze kuhle na, ngokuba bengathethi, Ngokuba bemi bengasaphenduli?
17 Ndiya kuphendula nam okwam, Ndixele ukwazi kwam nam.
18 Kuba ndizele kukuthetha; Undicuthile umoya wembilini yam.
19 Niyabona, imbilini yam injengewayini engavulelwanga; Njengeentsuba ezintsha, iza kugqabhuka.
20 Ndiya kuthetha, ukuze ndiphefumle; Ndiya kuwuvula umlomo wam, ndiphendule.
21 Mandingakhe ndinonelele mntu; Ndingakhe nditeketise mntu.
22 Kuba andikwazi ukuteketisa; Ubeya kundisusa kalula uMenzi wam.


text:
Chapter 4
1 Zivela phi na iimfazwe nokulwa phakathi kwenu? Aziveli na apha eziyolweni zenu, eziwaphumela umkhosi amalungu enu?
2 Niyakhanuka, ningabi nakuzuza nto noko; niyabulala, nizonde, ningabi nakufumana nto noko; niyalwa, nenze imfazwe, ningabi nakuzuza nto ke, ngenxa yokuba ningaceli.
3 Niyacela, ningamkeli noko, ngenxa enokuba nicela kakubi, ukuze oko nikuchithele iziyolo zenu.
4 Bakrexezindini, bakrexezikazindini, anazi na ukuba ubuhlobo balo ihlabathi bubutshaba kuye uThixo? Othe ngoko wanga angaba sisihlobo salo ihlabathi, uzenza utshaba lukaThixo.
5 Okanye niba isibhalo esi sifumana sisitsho na, ukuthi, Umoya owahlala ngaphakathi kwethu ulangazelela ukukhweleta?
6 Ke ubabala kakhulu ngakumbi. Kungoko sithi, UThixo uyabachasa abanekratshi, abababale abazithobileyo.
7 Mthobeleni ngoko uThixo. Mchaseni ke uMtyholi, wonibaleka.
8 Sondelani kuye uThixo, wosondela kuni. Hlambululani izandla, boni, nenze nyulu iintliziyo, nina bamphefumlo umbaxa.
9 Yibani ziindwayi, nikhedame, nilile; ukuhleka kwenu makujike kube kukukhedama, nalo uvuyo lwenu lube kukuthi dakumba.
10 Zithobeni emehlweni eNkosi, yoniphakamisa.
11 Musani ukuthetha okubi omnye ngomnye, bazalwana. Lowo uthetha okubi ngomzalwana, amgwebe umzalwana wakhe, uthetha okubi ngomthetho, agwebe umthetho; ke, ukuba uyawugweba umthetho, akumenzi wamthetho, ungumgwebi.
12 Mnye uMmisi-mthetho, lowo unako ukusindisa nokutshabalalisa; ungubani na wena, umgwebayo omnye?
13 Wenani kaloku, nina nitshoyo ukuthi, Namhla, nokuba kungomso, siya kuya kulaa mzi, senze khona umnyaka ube mnye, sirhwebe, sizuze;
14 kanti nina aba anikwazi kakuhle okwangomso. Kuba buyintoni na ubomi benu? Bungumphunga obonakala ixesha elincinane, uze ke uthi shwaka.
15 Endaweni yokuba nithi, Ukuba iNkosi ithe yathanda, saphila, siya kwenza le nto, nalaa nto.
16 Ngoku ke niqhayisa ngokuqhankqalaza kwenu; konke ukuqhayisa okunjalo akundawo.
17 Ngoko kowaziyo ukwenza okuhle, angakwenzi, kulowo kusisono.